《且弗悲五解饯厉山人之吴门》
清代·姚燮

劝君且弗悲，有酒君饮之。劝君且弗愁，听我前致辞。

为君念家室，空庭秋草凄。为君望川陆，落叶秋风吹。

顾君头上发，视君身上衣。白云高高江水流，君将行矣不可留。

君将行矣不可留，明日望君天尽头，今日对君生烦忧。

君莫过采香泾，君莫上姑苏台。泾上蘼芜憔悴不可掇，姑苏之台，麋鹿已死，但有啼乌哀。

乌啼雁飞，芙蓉欲落。芙蓉欲落天欲霜，君之行矣，亦复何乐？

有酒君饮之，君还听我语。白云高高，飘风吹黍。乱山如麻，大江横阻。

出入不可以同，今夜吾当梦随汝。劝君弗悲吾已悲，泪下涔涔各如雨。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。